Leon van Nierop se resensie: My Salinger YearMy Salinger Year **** Met Sigourney Weaver en Margaret Qually Regisseur: Philippe Faradeau Glad nie lus vir die taai toffieappel wat jeugreekse tans in jou mond druk nie? Dan sal hierdie rolprent, wat tans in fliekteaters wys, jou dalk bedwelm. Min mense het gaan kyk, dus as jy weer tyd in ŉ teater saam met ander wil deurbring en ŉ film saam geniet, al sit julle nou ook twee sitplekke uitmekaar, sal hierdie meisie se ervarings met die geniale skrywer J.D. Salinger jou fassineer. Teen die tyd weet almal dat hy die klassieke roman The Catcher in the Rye geskryf het, een van die beste Amerikaanse romans nog, wat ŉ stem aan die jeug gegee het. Joanna, ŉ muisvaal meisietjie, kundig onderspeel deur Margaret Qually, moet dan sy bewonderaars se briewe ontvang en dadelik vernietig. Die eksentrieke skrywer wil geen bewonderaarspos hê of ooit weer ŉ boek publiseer nie. Dit skeur haar hart om sy pos op te skeur. Maar tog raak sy betower met hom en sy kultuur, en wanneer iemand hom een dag gaan ontmoet, koekeloer sy om die hoek om te sien wat tussen die twee gebeur. Dis ŉ gesofistikeerde kunsrolprent wat ŉ mens eintlik by Cinema Nouveau moet gaan kyk. Dis verruklik, verryk jou, is op ŉ baie beperkte smaak gerig en sal jou geloof in die mensdom weer herstel. Probeer dit nog vir oulaas by ŉ teater naby jou opspoor. Leon van Nierop resenseer weekliks rolprente soos hierdie een op sy Facebook-blad. Besoek ook sy blad vir resensies oor rolprente met lokprente en interessante feite